b'\n_START_ARTICLE_\nEddie Irvine\n_START_SECTION_\n\xc5\xbdivljenjepis\n_START_PARAGRAPH_\nEddie Irvine je upokojeni severnoirski dirka\xc4\x8d Formule 1. \xc5\xbde svojo prvo dirko Formule 1, Veliko nagrado Japonske 1993, je z Jordanom dokaj presenetljivo kon\xc4\x8dal med dobitniki to\xc4\x8dk, na \xc5\xa1estem mestu. Svoji prvi pravi sezoni, 1994 in 1995, je kon\xc4\x8dal le s \xc5\xa1estimi oziroma desetimi to\xc4\x8dkami, nato pa se je preselil v Ferrari, ki si je mo\xc4\x8dno \xc5\xbeelel po dolgih letih spet na vrh Formule 1. Toda prva sezona 1996 mu je prinesla le eno tretje mesto, dose\xc5\xbeeno na uvodni dirki za Veliko nagrado Argentine. V sezonah 1997 in 1998 se je kar nekajkrat prebil na stopni\xc4\x8dke, toda moral je pomagati hitrej\xc5\xa1emu mo\xc5\xa1tvenemu kolegi, Michaelu Schumacherju, v boju za naslov prvaka. V sezoni 1999 pa se mu je, po zlomu noge Schumacherja na Veliki nagradi Velike Britanije, ponudila mo\xc5\xbenost za naslov prvaka. Toda po te\xc5\xbekem boju mu je z zmago naslov na zadnji dirki za Veliko nagrado Japonske vzel Finec Mika H\xc3\xa4kkinen. Irvine se je moral tako zadovoljiti z drugim mestom v prvenstvu z dvema to\xc4\x8dkama zaostanka in edinimi \xc5\xa1tirimi zmagami v karieri (Velike nagrade Avstralije, Avstrije, Nem\xc4\x8dije in Malezije). Pred sezono 2000 se je preselil v mo\xc5\xa1tvo Jaguar, kjer pa mu je uspelo le dvakrat dose\xc4\x8di tretje mesto na Velikih nagradah Monaka 2001 in Italije 2002. Po sezoni 2002 se je poslovil od aktivnega dirkanja v Formuli 1, kjer je bil znan tudi po svojih izjavah brez dlake na jeziku.'